## Els hospitals d’Elx i Vinalopó consciencien sobre l’ús de pirotècnia en un tríptic informatiu

*** 10.000 fullets seran repartits en diferents punts estratègics de la ciutat d’Elx
* Els tríptics contenen informació i advertiments sobre l’ús de la pólvora per a evitar persones ferides i cremades per un ús negligent**

Com és habitual cada any, els dos hospitals d’Elx han elaborat un fullet informatiu de manera conjunta amb recomanacions sanitàries sobre cremades, amb la finalitat de pal·liar els excessos que es produïxen en la Nit de l’Albà a causa de la manipulació de pólvora.

Tant l’Hospital General Universitari d’Elx com l’Hospital Universitari del Vinalopó pretenen amb esta iniciativa informar i advertir sobre l’ús de la pólvora per a evitar persones ferides i cremades per un ús negligent dels productes explosius.

Els dos hospitals han imprés un total de 10.000 tríptics que es remetran als diferents punts de venda de focs artificials de la localitat il·licitana.

A més dels punts de venda de pólvora, els fullets s’enviaran també als centres de salut, la policia, els ajuntaments de l’àrea i als servicis d’Urgències i d’Atenció i Informació al Pacient dels departaments, amb la finalitat que les recomanacions arriben al màxim nombre de persones possible.

**Contingut del fullet**

La Nit de l’Albà, que se celebrarà la nit del 13 d’agost, es caracteritza per l’ús de pólvora entre la població. El fullet informatiu explica, succintament, quines són les lesions que es poden patir a conseqüència d’un mal ús dels focs d’artifici i els diferents tipus de cremades.

Així mateix, es descriuen uns principis generals per a guiar el tractament de les ferides per pólvora, amb l’objectiu que la ciutadania sàpia comportar-se amb correcció davant qualsevol possible cremada.

**Primers auxilis**

En el tríptic s’exposa com han d’efectuar-se els primers auxilis davant de qualsevol cremada. Així, el fullet explica, entre altres coses, que en primer lloc cal mantindre la calma i portar la persona accidentada a un lloc segur per a evitar noves lesions.

En el cas de lesió en una mà, s’han de retirar els anells i polseres, ja que la mà traumatitzada podria unflar-se ràpidament i per a llavar eventuals ferides només ha d’utilitzar-se sèrum fisiològic o, en defecte d’això, aigua neta.

En cremades aïllades cal posar la zona davall de l’aixeta durant uns minuts per a alleujar el dolor i parar el procés de la cremada i no cal tractar de retirar la roba adherida ni administrar pomades o altres solucions. També s’explica que s’ha de protegir la ferida amb compreses estèrils o roba neta xopada en sèrum.

En cas de traumatisme en un ull, és convenient tapar els dos. Si hi ha sagnat, cal realitzar compressió directa sobre la ferida amb una compresa o drap net. Si esta es xopa, pressionar amb altres noves damunt de la ja utilitzada, sense retirar-la.

Si la lesió és en un membre, cal mantindre’l elevat i, en general, no donar líquids ni aliments a la persona ferida fins a rebre assistència sanitària.

Si es patix una cremada, es pot acudir als punts d’atenció sanitària (PAS) en el centre de salut d’Altabix i Toscar o a les urgències de qualsevol dels dos hospitals, així com al Punt d’Atenció Continuada (PAC) del centre de salut de l’Altet.

Este fullet informatiu forma part del pla especial que adopten els hospitals il·licitans atés el caràcter festiu de la ciutat durant la segona quinzena d’agost. El personal de reforç, així com els punts especials que s’habiliten eixa nit, fa que cada any els qui usen la pólvora patisquen en menys mesura les conseqüències negatives de la seua utilització.

Fecha: 03/08/2024